מוברק עווד

מוברק עווד (נולד ב-22 באוגוסט 1943, ירושלים) הוא פסיכולוג ופעיל פוליטי פלסטיני-אמריקאי. מקדם את רעיון ההתנגדות הבלתי אלימה לנוכחות הישראלית בשטחים.

ביוגרפיה
עווד נולד למשפחה נוצרית בירושלים בשנת 1943. אביו נהרג בשנת 1948 במלחמת העצמאות. ביתו של עווד בשכונת מוסררה שכן בשטח ההפקר והוא נאלץ לעזוב אותו בתום המלחמה; המשפחה עברה לגור בעיר העתיקה, ועווד גדל בבית היתומים דאר אל-אוולאד שייסדה אשת החברה קטי אנטוניוס והיה אחד מבני טיפוחיה. לאחר מלחמת ששת הימים קיבל עווד, כיתר תושבי מזרח ירושלים, תעודת זהות ישראלית במעמד של תושב. 
בשנת 1970 נסע לארצות הברית וסיים שם תואר ראשון בשנת 1973. בשנת 1978 סיים תואר שני ובאותה שנה התאזרח בארצות הברית. בשנת 1982 סיים דוקטורט. בשנת 1983 פרסם מוברק עווד ספר בערבית ובאנגלית בשם "התנגדות בלתי אלימה – אסטרטגיה עבור השטחים הכבושים".

בשנת 1984 נישא בישראל לאזרחית ארצות הברית. ב-1985 חזר לישראל כתייר, והקים את המכון הפלסטיני לחקר אי-האלימות. בשנת 1987 סירב שר הפנים להאריך את אשרת השהייה שלו ולהשיב לו את התושבות הישראלית, אשר נשללה ממנו במהלך שהותו מחוץ לישראל, והוא אולץ לעזוב את הארץ. עווד עתר לבג"ץ נגד שלילת התושבות הישראלית שלו, אך שופט בית המשפט העליון אהרון ברק אישר ביוני 1988 למשרד הפנים לגרש אותו. על בסיס החלטה זו שלל מאז משרד הפנים את התושבות למאות מתושבי מזרח ירושלים.

ב-1989 הקים בארצות הברית את הארגון Nonviolence International, העוסק בקידום אי-אלימות כדרך לפתרון עימותים ברחבי העולם. עווד מלמד כיום באמריקן יוניברסיטי בוושינגטון.

קישורים חיצוניים 
 בג"ץ עווד נגד יצחק שמיר
 ד"ר מאיר עמור, ראיון עם עווד 
 רוברט הירשפילד, אחר הצהריים עם מוברק עווד 
 גרשום גורנברג, Searching for a Gandhi or a Martin Luther King in the West Bank.

הערות שוליים

פסיכולוגים אמריקאים
פעילים פוליטיים אמריקאים
נוצרים פלסטינים
סגל אוניברסיטאות ומכללות בארצות הברית
מגורשים ממולדתם
אמריקאים ממוצא פלסטיני
אמריקאים שנולדו ב-1943